**Virtain musiikkiyhdistys ry.**  **Vapaa julkaistavaksi 25.1.2016**

Sellisti ja sellonsoiton lehtori Hannu Kiiski 60 vuotta:

”Työni sellistinä on tuonut elämääni loputtomasti iloa ja merkitystä, niin itse musiikin kuin muusikkoystävien ja muiden ihmissuhteiden kautta”

**Maamme eturivin sellisti ja Sibelius-Akatemian sellonsoiton lehtori Hannu Kiiski juhlii 60-vuotispäiväänsä 4.2.2016. Liki 40 vuoden aikana hän on kasvattanut maahamme lähes kymmenen soittajasukupolvea. Pedagogin työnsä ohella Kiiski on tehnyt pitkän uran esiintyvänä taiteilijana niin Trio Finnicossa kuin perustamassaan Total Cello Ensemblessä sekä muissa kokoonpanoissa. Naantalin musiikkijuhlien taiteilijana hän on ollut lähes 15 vuoden ajan. Uusimpiin haasteisiin kuuluu KesäVirrat soi -musiikkijuhla, joka toteutuu tulevana kesänä kolmannen kerran. Syntymäpäiväänsä Hannu Kiiski juhlii Soile Isokosken ja Arto Noraksen sekä 36 sellistikollegansa kera Vihdin kirkossa Elämäni teemoja, sellojen juhlaa**

**-otsikolla lauantaina 6.2.2016.**

Hannu Kiiski syntyi Virroilla, Pirkanmaalla. Äiti oli opettaja ja isä työskenteli Koillis-Satakunnan Sähkön palveluksessa. Isä oli kiinnostunut viulunsoitosta, mutta ei voinut omistautua musiikille. Sen sijaan hän päätti antaa neljälle lapselleen - joista Hannu oli toiseksi nuorin - mahdollisuuden musiikin harrastamiseen, jos nämä siihen tuntisivat kiinnostusta.

Kiiski muistelee ensimmäistä suurta musiikkikokemustaan 7-8-vuotiaana. Heimo Haitto saapui paikkakunnalle ja piti koululla viulukonsertin. ”Muistan vieläkin, kun hän soitti Bachin d-mollipartitaa. Jotain tapahtui sisimmässäni.” Seuraava suuri tapahtuma oli soittimen löytyminen. ”Kahdeksanvuotiaana sain käsiini kansakoulun varaston nurkassa lojuneen puolisellon, josta aloin tapailla säveliä. Se oli rakkautta ensi hetkestä alkaen. Tiesin välittömästi, että tässä se on, kumppanini loppuelämäkseni.”

Isä alkoi kuljettaa 9-vuotiasta poikaansa Virroilta Tampereelle soittotunneille. Tampereen Konservatorion jälkeen Kiiski pääsi Sibelius-Akatemian Nuoriso-osastolle, jossa hän suoritti 17-vuotiaana sellonsoiton loppututkinnon. Samoina vuosina lupaava nuori sellisti vietti vaihto-oppilasvuoden Michiganissa, USA:ssa ja suoritti ylioppilastutkinnon Virtain lukiossa.

**Pedagogi ja taiteilija**

Vuodesta 1977 alkaen Sibelius-Akatemia on toiminut Kiiskin työpaikkana. Hän on toiminut ensin tuntiopettajana ja vuodesta 1995 alkaen sellonsoiton lehtorina. Kiiski sanoo, että työ on toki vaativaa, mutta samalla hän saa tehdä töitä maan lahjakkaimpien nuorten kanssa, mikä antaa energiaa: Opin opiskelijoilta vähintään yhtä paljon kuin he minulta.

Merkittävän pedagogin uransa ohella Kiiski on konsertoinut laajasti kotimaassa ja ulkomailla sekä yksin että eri kokoonpanojen osana. Trio Finnicossa soittivat Kiiskin ohella Nachum Erlich ja Risto Lauriala ja trio teki monia kansainvälisiä ja kotimaan kiertueita vuosina 1982-92. Tämän jälkeen Hannu Kiiski perusti Total Cello Ensemblen, jonka primus motor hän on edelleen. Naantalin Musiikkijuhlien taiteilijana hän on toiminut vuodesta 2002 alkaen.

Tässä elämänvaiheessa Hannu Kiiski näkee kykenevänsä soittamaan korkealla tasolla. Fysiikan asettamat rajoitukset soittaja pystyy vielä tällä iällä selättämään kovalla harjoittelulla. Toisaalta ilmaisuvoimaisuutta lisää elämän mukanaan tuoma kokemus yhdistettynä tekniseen taitoon. Eletty elämä kuuluu soitossa.

* Taiteellinen uskottavuus on äärimmäisen tärkeä ja se tulee oman työn laadusta. Joonas Kokkosta lainatakseni on oltava intohimo kvaliteettiin. Virtuositeetti on arvostettavaa, mutta se ei ole itseisarvo vaan väline viestin perille saamiseksi. Ilmaisukyky tulee elämänkokemuksesta. Ja kollegan soitosta oppii joka kerta, sanoo maamme eturivin sellisti.

**Ladosta löytyi vielä uusi elämäntehtävä**

Kesäisin perheen tukikohta on Kiiskin kotiseudulla Virroilla. Siellä sellisti viettää pari kuukautta vuodessa. Nelisen vuotta sitten hän soitti Virroilla Joutsenjärven mansikkaluomutilan ladossa kesäkonsertissa ja tuli kehuneeksi tilan hienoa akustiikkaa. Lausuntoon tartuttiin monelta taholta ja kyseltiin, voisiko Kiiski olla luomassa Virroille musiikkitapahtumaa.

* Olen soittanut kohta viisitoista vuotta Naantalin musiikkijuhlien taiteilijana ja saanut suuren määrän kontakteja. Siitä syntyi vähitellen ajatus, että haluaisin jakaa tämän pääoman virtolaisten kanssa. 50-vuotinen urani sellistinä on tuonut elämääni loputtomasti iloa ja merkitystä, niin itse musiikin kuin muusikkoystävien ja muiden ihmissuhteiden kautta. Koen tehtäväkseni koota ihmisiä yhteen, välittää kuulijoilleni osakseni tullutta hyvää ja näin panna se kiertämään, sanoo Hannu Kiiski.

Niinpä Kiiski toimii ensi kesänä kolmatta kertaa järjestettävän KesäVirrat soi -musiikkijuhlan taiteellisena johtajana. Ensimmäisenä kesänä kuulijoita oli vajaa tuhat, toisena vuonna 1 500. Ensi kesälle Kiiski sanoo tavoiteltavan 3 000 - 3 500 kuulijaa.

* Olemme kiinnittäneet musiikkijuhlan solisteiksi joukon eturivin taiteilijoita. Juhlan 9 konserttia ja juhlamessu Virtain kirkossa toteutuvat ainutlaatuisissa ympäristöissä, jotka luovat oman tunnelmansa musiikkijuhlalle. Luomutilan ladon ohella konsertit järjestetään Myllyniemen tanssilavalla, Virtain rantapuistossa, Virtain ja Killinkosken kirkossa sekä Matias-kappelissa. Tämä on samalla kiitokseni kotiseudulle, joka on antanut minulle hyvät eväät elämään. Haluan antaa panokseni seudun elinvoimaisuuden vahvistamiseksi taiteen keinoin.

**Juhla 36 sellistikaverin kanssa - tähtinä Soile Isokoski ja Arto Noras**

Syntymäpäivänsä aikoihin Kiiski kerää muusikkoystävänsä Vihdin kirkkoon Elämäni teemoja, sellojen juhlaa -konserttiin 6.2.2016. Tällöin kuullaan mm. Soile Isokoskea ja Arto Norasta ensimmäistä kertaa Vihdissä.

* Olen 50-vuotisen sellistin urani aikana saanut tutustua suureen joukkoon hienoja kollegoita ja haluan lahjoittaa jotain siitä kuulijoilleni. Syntymäpäivä tarjoaa hyvän syyn kutsua 36 sellistikollegaa maailmanluokan solistien kera jakamaan toivoakseni hyvin merkityksellistä musiikillista elämystä.

Tilaisuudessa esiintyvät Berliinin Filharmonikkojen soolosellisti Ludwig Quandt, Kuhmon legenda Seppo Kimanen, Apocalyptican Eicca Toppinen. Skandinaavista kollegiaalisuutta edustavat professorit Morten Zeuthen ja Niels Ullner Kööpenhaminasta sekä Ruotsin Radion Sinfoniaorkesterin soolosellisti Ola Karlsson. Kiiskin oma kokoonpano Total Cello Ensemble on luonnollisesti paikalla. Soile Isokoski laulaa mm. Villa-Lobosta, Straussia ja Sibeliusta, Noras puolestaan soittaa mm. Frescobaldia, Pendereckiä ja Kokkosta. Toinen laulusolisti, tenori Simo Mäkinen, laulaa Merikantoa. Päivänsankari toteaa, että hänellä itselläänkin on joku soolo. Sello-orkesteria johtaa Ruut Kiiski.

* Musiikki on tuonut minulle loputtomasti iloa ja merkitystä. Sitä haluan jakaa ympäristööni. Koen, että joskus musiikki puhuu tasolla, jolle sanat eivät yllä. En tiedä, jalostaako taide, mutta jos joku musiikki on minulle tärkeätä, kokemus välittyy soittaessani kuulijalle ja hän voi ehkä aistia saman kuin minä, sanoo Hannu Kiiski lopuksi.

**Yhteydenotot:**

Lisätietoja KesäVirrat soi -musiikkijuhlasta tiedotuspäällikkö Aino Alppinen, puh. 050 311 0639

Haastattelupyynnöt Hannu Kiiski, puh. 0400 235 642